CELEX: 32016D2314
Language: ro
Date: 2016-12-19 00:00:00
Title: Decizia (PESC) 2016/2314 a Consiliului din 19 decembrie 2016 de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EU NAVFOR MED operația SOPHIA)

20.12.2016   
               
               
                  RO
               
               
                  Jurnalul Oficial al Uniunii Europene
               
               
                  L 345/62
               
            DECIZIA (PESC) 2016/2314 A CONSILIULUI
      din 19 decembrie 2016
      de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EU NAVFOR MED operația SOPHIA)
      CONSILIUL UNIUNII EUROPENE,
      având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
      având în vedere propunerea Înaltului Reprezentant al Uniunii pentru afaceri externe și politica de securitate,
      întrucât:
      
                  (1)
               
               
                  La 18 mai 2015, Consiliul a adoptat Decizia (PESC) 2015/778 (1).
               
            
                  (2)
               
               
                  La 20 iunie 2016, Consiliul a adoptat Decizia (PESC) 2016/993 (2) care modifică Decizia (PESC) 2015/778 prin completarea mandatului EU NAVFOR MED operația SOPHIA cu două misiuni de sprijinire, și anume consolidarea capacităților și formarea pazei de coastă și a forțelor navale libiene, și contribuția la partajarea informațiilor și punerea în aplicare a embargoului Organizației Națiunilor Unite (ONU) asupra armelor în marea liberă, în largul coastelor Libiei.
               
            
                  (3)
               
               
                  Procedura de control a posibililor stagiari din rândul pazei de coastă și al forțelor navale libiene ar trebui să fie eficientizată prin intermediul schimbului de informații cu Interpol, Curtea Penală Internațională și Statele Unite ale Americii, precum și cu statele membre, Misiunea de sprijin a Organizației Națiunilor Unite în Libia (UNSMIL), Oficiul European de Poliție (Europol) și Agenția Europeană pentru Poliția de Frontieră și Garda de Coastă (Frontex).
               
            
                  (4)
               
               
                  În contextul punerii în aplicare a embargoului ONU asupra armelor în marea liberă în largul coastelor Libiei, schimbul de informații ar trebui să fie autorizat până la nivelul „SECRET UE/EU SECRET”.
               
            
                  (5)
               
               
                  Ar trebui introdusă posibilitatea schimbului de informații între EU NAVFOR MED operația SOPHIA și Interpol, în contextul luptei împotriva traficului de persoane sau al embargoului asupra armelor.
               
            
                  (6)
               
               
                  În plus, Comitetul politic și de securitate (COPS) ar trebui să fie abilitat să îl autorizeze pe Înaltul Reprezentant al Uniunii pentru afaceri externe și politica de securitate (ÎR) să facă schimb de informații cu state terțe și organizații internaționale relevante, dacă este necesar, pentru a răspunde nevoilor operaționale ale EU NAVFOR MED operația SOPHIA.
               
            
                  (7)
               
               
                  ÎR ar trebui să fie autorizat să delege autorizările de comunicare a informațiilor clasificate și să încheie acordurile în acest sens prevăzute în Decizia (PESC) 2015/778.
               
            
                  (8)
               
               
                  Ar trebui subliniată necesitatea ca EU NAVFOR MED operația SOPHIA să respecte dreptul aplicabil cu ocazia culegerii, stocării și schimbului de date cu caracter personal și de elemente de probă.
               
            
                  (9)
               
               
                  Decizia (PESC) 2015/778 ar trebui modificată în consecință,
               
            ADOPTĂ PREZENTA DECIZIE:
      Articolul 1
      Decizia (PESC) 2015/778 se modifică după cum urmează:
      
                  1.
               
               
                  La articolul 2, alineatul (4) se înlocuiește cu următorul text:
                  „(4)   În conformitate cu dreptul aplicabil, EU NAVFOR MED operația SOPHIA poate colecta și stoca date cu caracter personal privind persoanele îmbarcate la bordul ambarcațiunilor participante în operația EU NAVFOR MED operația SOPHIA și vizând caracteristici care ar putea contribui la identificarea acestor persoane, inclusiv amprente digitale, precum și următoarele informații personale, cu excluderea altor date cu caracter personal: numele de familie, numele dinaintea căsătoriei, prenumele și pseudonimul sau orice alt nume de împrumut; data și locul nașterii, cetățenia, sexul, locul de reședință, profesia și locul unde se află persoana respectivă; permisul de conducere, acte de identitate și date privind pașaportul. Poate transmite autorităților relevante responsabile cu aplicarea legii din statele membre și/sau organelor competente ale Uniunii astfel de date, precum și date referitoare la navele și echipamentele folosite de astfel de persoane.”
               
            
                  2.
               
               
                  La articolul 2a, alineatul (5) se înlocuiește cu următorul text:
                  „(5)   În măsura în care este necesar pentru misiunea de sprijinire menționată la alineatul (1), EU NAVFOR MED operația SOPHIA poate colecta, stoca și face schimb de informații cu statele membre, organele competente ale Uniunii, UNSMIL, Europol, Interpol, Frontex, Curtea Penală Internațională și Statele Unite ale Americii, inclusiv date cu caracter personal, colectate în scopul procedurilor de control privind posibili stagiari, cu condiția ca aceștia să-și fi dat consimțământul în scris. În plus, EU NAVFOR MED operația SOPHIA poate colecta și stoca informații medicale și date biometrice necesare cu privire la stagiari, cu acordul scris al acestora.”
               
            
                  3.
               
               
                  La articolul 2b, alineatul (1) se înlocuiește cu următorul text:
                  „(1)   În cadrul misiunii sale de sprijinire a contribuției la punerea în aplicare a embargoului ONU asupra armelor în marea liberă, în largul coastei Libiei, EU NAVFOR MED operația SOPHIA colectează și face schimb de informații cu partenerii și agențiile relevante prin mecanismele din documentele de planificare pentru a contribui la cunoașterea aprofundată a situației maritime în zona de operații convenită, astfel cum este definită în documentele de planificare relevante. În cazul în care astfel de informații sunt clasificate până la nivelul «SECRET UE/EU SECRET», acestea pot face obiectul schimbului cu partenerii și agențiile relevante în conformitate cu Decizia 2013/488/UE a Consiliului (*1) și pe baza acordurilor încheiate la nivel operațional în conformitate cu articolul 12 alineatul (9) din prezenta decizie și cu respectarea deplină a principiilor reciprocității și incluziunii. Informațiile clasificate primite sunt tratate de către EU NAVFOR MED operația SOPHIA fără a se face nicio deosebire între membrii personalului său și numai pe baza cerințelor operaționale.
                  
                     (*1)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).”"
						
               
            
                  4.
               
               
                  La articolul 2b, alineatul (3) se înlocuiește cu următorul text:
                  „(3)   În conformitate cu rezoluțiile relevante ale Consiliului de Securitate al ONU, inclusiv RCSONU 2292 (2016), EU NAVFOR MED operația SOPHIA poate, în cursul inspecțiilor efectuate în conformitate cu alineatul (2), să colecteze și să stocheze probe direct legate de transportul unor articole interzise în temeiul embargoului asupra armelor în ceea ce privește Libia. Aceasta poate transmite astfel de probe autorităților relevante de aplicare a legii din statele membre și/sau organelor competente ale Uniunii, în conformitate cu dreptul aplicabil.”
               
            
                  5.
               
               
                  Articolul 12 se înlocuiește cu următorul text:
                  „Articolul 12
                  Comunicarea informațiilor
                  (1)   ÎR este autorizat să comunice statelor terțe, organizațiilor internaționale și agențiilor internaționale desemnate, după caz și în conformitate cu necesitățile EU NAVFOR MED operația SOPHIA, orice document UE neclasificat privind deliberările Consiliului referitoare la operație care intră sub incidența obligației de secret profesional în temeiul articolului 6 alineatul (1) din Regulamentul de procedură al Consiliului (*2). COPS desemnează de la caz la caz statele terțe, organizațiile internaționale și agențiile internaționale vizate.
                  (2)   ÎR este autorizat să comunice statelor terțe, organizațiilor internaționale și agențiilor internaționale desemnate, după caz și în conformitate cu necesitățile EU NAVFOR MED operația SOPHIA și cu respectarea deplină a principiilor reciprocității și incluziunii, informații UE clasificate generate în scopul operației, în conformitate cu Decizia 2013/488/UE, după cum urmează:
                  
                              (a)
                           
                           
                              până la nivelul prevăzut în acordurile aplicabile privind securitatea informațiilor încheiate între Uniune și statul terț în cauză; sau
                           
                        
                              (b)
                           
                           
                              până la nivelul «CONFIDENTIEL UE/EU CONFIDENTIAL» în alte cazuri.
                           
                        COPS desemnează de la caz la caz statele terțe, organizațiile internaționale și agențiile internaționale vizate.
                  (3)   Informațiile clasificate primite sunt tratate de către EU NAVFOR MED operația SOPHIA fără a se face nicio deosebire între membrii personalului său și numai pe baza cerințelor operaționale.
                  (4)   ÎR este, de asemenea, autorizat să comunice ONU, în conformitate cu nevoile operaționale ale EU NAVFOR MED operația SOPHIA, informații UE clasificate până la nivelul «RESTREINT UE/EU RESTRICTED» care sunt generate în scopul EU NAVFOR MED operația SOPHIA, în conformitate cu Decizia 2013/488/UE.
                  (5)   ÎR este autorizat să comunice Interpolului informații relevante, inclusiv date cu caracter personal, în conformitate cu nevoile operaționale ale EU NAVFOR MED operația SOPHIA.
                  (6)   În așteptarea încheierii unui acord între Uniune și Interpol, EU NAVFOR MED operația SOPHIA poate să facă schimb de astfel de informații cu birourile centrale naționale ale Interpol din statele membre, în conformitate cu acordurile care urmează a fi încheiate între comandantul operației UE și șeful biroului central național relevant.
                  (7)   În situația unei nevoi operaționale specifice, ÎR este autorizat să comunice autorităților libiene legitime orice informație UE clasificată până la nivelul «RESTREINT UE/EU RESTRICTED» generată în scopul EU NAVFOR MED operația SOPHIA, în conformitate cu Decizia 2013/488/UE.
                  (8)   ÎR este autorizat să încheie acordurile necesare pentru punerea în aplicare a dispozițiilor din prezenta decizie privind schimbul de informații.
                  (9)   ÎR poate delega autorizările de comunicare a informațiilor, precum și capacitatea de a încheia acordurile menționate în prezenta decizie, funcționarilor SEAE, comandantului operației UE sau comandantului forței UE, în conformitate cu secțiunea VII din anexa VI la Decizia 2013/488/UE.
                  
                     (*2)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).”"
						
               
            Articolul 2
      Prezenta decizie intră în vigoare la data adoptării.
      
         Adoptată la Bruxelles, 19 decembrie 2016.
         
            
               Pentru Consiliu
            
            
               Președintele
            
            L. SÓLYMOS
         
      
      
         (1)  Decizia (PESC) 2015/778 a Consiliului din 18 mai 2015 privind o operație militară a Uniunii Europene în zona central-sudică a Mării Mediterane (EU NAVFOR MED operația SOPHIA) (JO L 122, 19.5.2015, p. 31).
      
         (2)  Decizia (PESC) 2016/993 a Consiliului din 20 iunie 2016 de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EU NAVFOR MED operația SOPHIA) (JO L 162, 21.6.2016, p. 18).